TNDT ไม่เกี่ยงงานเล็กรายได้วิ่งหาเป้า360ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — TNDT สู้ คาดรายได้ไตรมาส 2 ดีกว่าไตรมาสแรก ยันเป้าทั้งปีนี้ 360 ล้านบาท ครึ่งปีหลังรุกงานเมืองนอกธุรกิจใหม่
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) ผู้ประกอบธุรกิจตรวจสอบและทดสอบทางวิศวกรรมความปลอดภัย เปิดเผยว่า รายได้รวมในไตรมาส 2 จะออกมาดีกว่าไตรมาสแรกที่ทำได้ 57 ล้านบาท แม้ปัญหามาบตาพุดยังไม่จบ เพราะบริษัทไม่เกี่ยงงาน รับงานเล็กงานน้อยจากลูกค้าเก่า หากรัฐไม่แก้ไขปัญหามาบตาพุดให้จบ มูลค่าโครงการขนาดใหญ่ก็จะยังไม่เกิด 
ทั้งนี้ ในไตรมาส 2 ที่ผ่านมา บริษัทได้งานตรวจสอบคุณภาพของเครือบริษัท ปตท. (PTT) เช่น งานตรวจสอบท่อแอลพีจีของ PTT และของบริษัท ปตท.เคมิคอล (PTTCH) ซึ่ง 2 โครงการมีมูลค่ารวมกว่า 10 ล้านบาท 
น.ส.ชมเดือน กล่าวว่า บริษัทยังคงเป้าหมายรายได้ปีนี้ที่ 360 ล้านบาท จากปีก่อนที่ 295 ล้านบาท โดยคาดว่าครึ่งปีหลังจะออกมาดี เป็นผลจากที่บริษัทได้ขยายการรับงานไปยังธุรกิจตรวจ สอบงานวิศวกรรมระบบงานโครงสร้างสาธารณูปโภคพื้นฐานมากขึ้น 
บริษัทเริ่มมีการรับรู้รายได้จากงานบริการตรวจสอบวิศวกรรมพลังงานขั้นสูงที่ต่างประเทศที่มาดากัสการ์เป็นประเทศแรก มูลค่ากว่า 10 ล้านบาท ซึ่งจะเริ่มทยอยรับรู้ได้ภายในไตรมาส 3 ส่วนประเทศซูดานที่คาดว่าจะรับรู้ได้ในไตรมาส 3 ต้องเลื่อนออกไปไตรมาส 4 แทนอีกประมาณ 10 ล้านบาท เพราะโครงการเริ่มดำเนินงานช้ากว่าที่คาด 
สำหรับโครงการเข้าไปลงทุนตรวจสอบงานวิศวกรรมปิโตรเคมีที่เวียดนาม คาดว่าจะเลือกพันธมิตรได้ก่อนสิ้นไตรมาส 3 นี้ และจะเริ่มรับรู้รายได้บางส่วนปลายไตรมาส 4 นี้